मैथिली सिनेमामें मैथिल अभिनेत्रीक खगताक पूर्ति हेतु किछु नीक अभिनेत्रीक अवतरण भेल अछि। एहने उभरैत मैथिल अभिनेत्रीमें एकटा लोकप्रिय नाम अछि भाषा झा। मूल रुपसं दरभंगाके रहनिहार तथा वाणिज्यमें स्नातक (बीकॉम) भाषा झा सौभाग़्य मिथिला चैनल के लेल बनल मैथिली सीरियल " बिनु मुएने स्वर्ग नहिं" सं अपन अभिनय यात्रा प्रारंभ केने छलीह। किशोर नाथ जी द्वारा निर्देशित मैथिली फ़िल्म " चट मंगनी पट भेल बियाह'में भाषा झाक अभिनय बड्ड प्रशंसित भेल अछि। मैथिलीके अतिरिक्त, भाषा झा एकटा भोजपुरी फ़िल्म ' बड़का छोटका"में अपन अभिनयक छटा प्रदर्शित केने छैथ। एक वर्ष धरि ईटवीक कार्यक्रम " मिसेज भाग्यशाली" में एंकरिंग कयलाके बाद भाषा झाके एकटा नीक पहचान भेटल छलैन। भाषा झा वर्तमान में डीडी भारती पर प्रसारित कार्यक्रम " खान-पान" में एंकरिंग कय रहल छैथ। शीघ्रहि वो एकटा आर मैथिली फ़िल्ममें औतीह।
 हिन्दी आ भोजपुरी फ़िल्ममें अप्पन अभिनय क्षमता देखनिहार , कयकटा भोजपुरी फ़िल्मक प्रोड्यूसर, आ सफ़ल, आकर्षक, सम्मोहक मंच संचालक डॉ अभय झाक परिचयक कोनो आवश्यकता नहिं। डॉ अभय कुमार झा पेशा सं डॉक्टर आर शौक सं कलाकार छैथ। मूल रुप सं सहरसाक जिलाके अन्तर्गत बनगांव निवासी अजय जी कयकटा फ़िल्म बनौने छैथ। बड्ड नीक उदघोषक आ एंकर अभय जी उदित नारायण, अनूप जलोटा, शत्रुघ्न सिन्हा, बिनोद राठौड़क संग कयकटा स्टेज शो कय चुकल छैथ। अभय जी सन 1996में राज बब्बरक संग एकटा टेलिफ़िल्म (हिन्दी) 'सिसकती अरमान" प्रोड्यूस केने रहैथ । प्रॉड्यूसरक रुप में हिनकर फ़िल्म अछि ' अंखिया बसल तोहरी सुरतिया" (कलाकार- आकाश भारद्वाज, ईंद्राणी तालुकदार)।
 अभय जी 'तुझको पुकारे', 'अपहरण', "कब होई गवना हमार', 'कन्हैया', भाय होखे त अईसन", "बेटवा बाहुबली", "ई रिश्ता अनमोल बा", "दिवाना","जांबाज जिगर बाला", "एक अदालत", "कब होई गवनवा हमार", " रमेश झा निर्देशित फ़िल्म "बड़का छोटका", ' अंखिया बसल तोहरी सुरतिया", "खेला", सुत्तर शुक्ला" आदि फ़िल्ममें अपन अभिनयक लोहा मनबा चुकल छैथ। फ़िल्मके अतिरिक्त, सीरियलमें सेहो काज कय चुकल छैथ।
 अभय जी अनिल कुमार झा केर निर्देशनमें बनय बला मैथिली फ़िल्म " संस्कार"में खलनायकक भूमिकामें अवतरित भ रहल छैथ।
 Maithili Films- "Ghogh Men Chand", "Ghatkaiti" & "Sanskar"
नव वर्ष केर आगमनक पश्चात मैथिली सिनेमाक डेग सेहो बढय लागल अछि। मैथिली सिने प्रेमी लेल बड्ड हर्षक बात अछि अगिला दू-तीन माहमें दू-तीनटा मैथिली फ़िल्मक शूटिंग होमय जा रहल अछि। ई फ़िल्म अछि "घोघमें चांद", घटकैती" आर ' संस्कार"।
 मैथिली फ़िल्म " घटकैती" केर शूटिंग अगिला माहसं प्रारंभ होमय जा रहल अछि। उदय बाबू देव प्रोडक्शनक बैनरके अधीन बनय बला फ़िल्म 'घटकैती"क निर्देशक छैथ अभिजीत सिंह जेकि पूर्व में मैथिलीक एकटा आर नीक फ़िल्म ' दुलरुआ बाबू'क निर्देशन कय चुकल छैथ। सुभाष झा फ़िल्मक कथा, पटकथा आर संवाद लिखने छैथ। गीतकार अभिराज झाक लिखल गीतके सुमधुर संगीत सं सजौता प्रख्यात गायक, संगीतकार ज्ञानेश्वर दूबे। फ़िल्मक प्रोड्यूसर छथिन प्रीती झा। मुख्य अभिनेतामें सुपर हिट फ़िल्म " ससता जिनगी महग सेनुर"क नायक ललितेश झा जी छैथ आ अन्य कलाकारक चयन कयल जा रहल अछि। प्राप्त जनतवक अनुसार एहि फ़िल्मक शूटिंग अगिला माह सं दरभंगा, मधुबनी, मधेपुरा ,जयनगर में प्रारंभ हायत। शेष शूटिंग मुम्बईमें सम्पन्न हायत।
 मैथिलीक एकटा आर फ़िल्म "संस्कार"क सभटा गीतक रिकार्डिँग मुम्बईक स्वरलता स्टूडियोमें संपन्न भऽ गेल अछि। सुशील झा फिल्मस बैनरक अंर्तगत बनय वला फिल्मक निर्माता आ निर्देशक छैथ अनिल कुमार झा । उदित नारायण झा, मजीरा गांगुली, ज्ञानेश्वर दुबे आ पामेला जैन आदि गीतक बोलके अपन मधुर आवाज देने छैथ। फ़िल्म केर संगीतकार श्री शुक्ला छैथ। ज्ञानेश्वर दूबे एहि फ़िल्ममें दूटा गीत गेने छैथ। अहु फ़िल्मक शूटिंग मार्चसं प्रारंभ होयत।
 मैथिली सिनेमाक इतिहासमें मैथिलीक पहिल फ़िल्म "ममता गाबय गीत"क संग संग मैथिलीक पहिल प्रदर्शित फ़िल्म "कन्यादान"क महत्वपूर्ण स्थान अछि। 1964में प्रसिद्ध कथाकार हरिमोहन झाक "कन्यादान" तथा "द्विरागमन"पर फ़िल्म निर्देशक फ़णि मजुमदार "कन्यादान" नाम सं फ़िल्मक निर्माण प्रारंभ कयलनि । पटकथा नवेन्दु घोष, संवाद फ़णिश्वरनाथ रेणुक तथा संगीत दुलाल सेन आ विंध्यवासिनी देवीक छल। फ़िल्मक कलाकार छलाह तरुण बोस, चांद उस्मानी, पद्मा चटर्जी , टुनटुन, दुलारी दाई, गया निवासी ब्रज किशोर सिंह ।
 तरुण बोस- रेवती रमण, लता बोस/सिन्हा - बुच्ची दाई , चांद उस्मानी- विधिकरी, पद्मा चटर्जी- लाल काकी, दुलारी दाई- फ़ुचुकरानी, टुनटुन-पनिभरनी, ब्रज किशोर सिंह -झारखंडी नाथ बनल रहैथ । एहि फ़िल्म में प्रख्यात मैथिली साहित्यकार व कवि श्री चन्द्रनाथ मिश्र "अमर" सेहो महत्वपूर्ण भूमिका निर्वाह कयने छलाह ।
 "अमर" जी लाल कक्काक भूमिकामें छलैथ। ई प्रथम मैथिली फ़िल्म छल जे पूर्ण रुपे बनि कअ सम्पूर्ण मिथिला में प्रदर्शित भेल। मुदा मध्यांतरक बाद अधिकांश संवाद हिन्दीये में रहय। शुरु शुरु में एहि फ़िल्म में एक्कोटा मैथिली भाषी कलाकार नहिं छल। फ़िल्मक कलाकारके मैथिली सीखाबय तथा मैथिली संवाद नीक जका बाजब सीखेबाक लेल हरिमोहन झाक विशेष आग्रह पर चन्द्रनाथ जीके मुबई आबय पड़ल छल। संगहि फ़िल्ममें लाल कक्काक भूमिका सेहो भेट गेलनि । मैथिली भाषाक प्रथम प्रदर्शित फ़ीचर फ़िल्म 'कन्यादान' अछि ।
 एहि सिनेमाक कथावस्तु बेजोर छल। फ़िल्मक नायक मैथिली नहिं बुझैत छैक आर नायिका मात्र मैथिलीये बुझैत छैक। अंग्रेजिया वर आर देहाती कनिया संबंध पर बनल अहि सिनेमा में मैथिली आ अंग्रेजी-हिन्दी मिलल -जुलल संवाद छैक। 'कन्यादान' फ़िल्म समाज में बेमेल विवाहक की परिणाम होयत छैक-ओकर सीख दैत अछि। मिथिला समाजक बेमेल विवाह गंभीर समस्या अछि।
 Subscribe to: Posts (Atom)